Mazurek, Milan, poslanec NR SR (2019-02-01):
Vážený pán predsedajúci, drahé kolegyne, kolegovia, ja vždy pri svojich vystúpeniach zdôrazňujem, že Ľudová strana Naše Slovensko sa snaží pracovať v Národnej rade konštruktívne a hlavne pred predsudkov. Ono by bolo dobré, keby takto pracovali aj štandardní politici. A práve z toho dôvodu nemáme potre..., nemáme problém podporiť aj takýto návrh zákona, ktorý svojím spôsobom je dobrý, ktorý vychádza aj z nášho programu, ktorý schvaľujeme, a nezáleží nám na tom, či ho predkladá akákoľvek iná štandardná politická strana. To znamená, vždy a stále sa rozhodujeme iba na základe toho, či je zákon dobrý, či občanom môže pomôcť, či im zlepší a skvalitní ich životy, a nie na základe toho, kto má akú farbu politického trička. A to budem vyzývať vždy vás kolegov, aby ste takto rozhodovali aj vy pri svojej parlamentnej činnosti, pretože iba takto môžeme spoločne pomôcť všetkým občanom na Slovensku. Čo sa týka samotného zrušenia koncesionárskych poplatkov, ktorý je vlastne obsahom tohto návrhu alebo návrhu zákona, tak sa jednoznačne musím podpísať za. A nejde len o to, že je to nejaká nová nesystémová daň, ktorou v podstate štát vypaľuje všetkých občanov Slovenskej republiky, ktorí sa previnili iba tým, že majú doma elektrickú zásuvku, ale ide aj o to, že RTVS ako inštitúcia si neplní svoje úlohy, ktoré jej zo zákona vyplývajú, a nespráva sa tak, ako by sa správať mala. A hovorím to práve teraz z pozície poslanca Ľudovej strany Naše Slovensko, pretože RTVS ako údajne verejnoprávna inštitúcia by mala byť objektívna, nemala by nadŕžať žiadnej politickej strane, mala by sa zasadzovať za to, aby priestor v rámci jej diskusných relácií, ktoré sa vysielajú naživo, mal každý politický subjekt, ktorý bol zvolený do Národnej rady na základe riadnej, legálnej politickej súťaže, a nemala by sa takýmto spôsobom zasadzovať o cenzúru. Lenže opak je pravdou. RTVS v dnešnej dobe pod vedením pána Rezníka, ale aj v minulosti pod vedením pána Miku účelovo a jasne bez hanby pľuje do tváre 210- tisíc voličom Ľudovej strany Naše Slovensko. Ja sa vás teraz pýtam, z akého dôvodu by mali voliči Ľudovej strany Naše Slovensko naďalej platiť koncesionárske poplatky, keď ich hlas v parlamentných voľbách, ktorý sa pretavil do toho, že tu dnes sedia naši poslanci, nie je vypočutý. Z akého dôvodu všetky ostatné parlamentné politické strany majú právo na to, aby v RTVS vystupovali v diskusných reláciách, ale Ľudová strana Naše Slovensko tam už tri roky nie je pozývaná. V čom sú voliči Ľudovej strany Naše Slovensko – a to sa pýtam pána Rezníka, ak to bude počúvať –, v čom sú horší, v čom sú menej ľuďmi ako ostatní, v čom je ich demokratické právo voľby menej potrebné ako demokratické právo voľby všetkých ostatných voličov, ak oni aj napriek tomu, že platia koncesionárske poplatky, nedostávajú na oplátku adekvátne služby, ktoré si podľa zákona zaslúžia. Nad tým sa treba zamyslieť. Ja viem, že vás, kolegovia zo štandardných strán, toto netrápi, lebo vy sa predsa nemusíte zaujímať o to, že nejaká neštandardná politická strana, ktorá je vlastne vašou konkurenciou, nedostáva v televízii priestor, vám to predsa neprekáža, ale ja tu hovorím z pozície Ľudovej strany Naše Slovensko, že RTVS je inštitúcia, ktorá cenzuruje hlas 210-tisíc voličov. A práve z toho dôvodu súčasné, súčasne nastavené fungovanie jednoducho nie je správne a my s tým niečo musíme robiť. Nie je predsa normálne, aby strana SMER bola za dobu takmer troch rokov, konkrétne od 13. 3. 2016 do 11. 11. 2018 80-krát v relácii O 5 minút 12, SaS 51-krát, OĽANO 48-krát, SNS 36-krát, MOST – HÍD 34, SME RODINA 23-krát a Ľudová strana Naše Slovensko dvakrát. Za posledné dva roky to už nebolo ani jedno vystúpenie. Ak je toto podľa vás prejavom demokratických hodnôt, tak potom s demokraciou nemáte vôbec nič spoločné. Ja viem, že vy nám môžete povedať, ale podľa nás vy ste extrémisti a podobné nezmyselné bláznovské nálepky, ktorým verí čoraz menej, menej a menej ľudí. Podľa mňa vy ste liberáli, neomarxisti, ale neupieram vám právo na to, aby ste vystupovali, mne je jedno, aké hlúpe názory máte, ak tým neporušujete zákony, ak neexistujú súdne rozhodnutia, že toto, čo ste povedali vtedy a vtedy v tej relácii, porušilo zákon, tak nebudem upierať vaše právo na slobodu vyjadrovania. A v tom je rozdiel medzi mnou, koho nazývate extrémistom, a vami, ktorí sa titulujete honosne ako demokrati, že ja vám vaše právo na vyslovenie názoru, vaše právo na to, aby zákon v Slovenskej republike bol dodržiavaný tak, ako má byť, neupieram, zatiaľ čo vy nám veselo, bez hanby, otvorene, áno, vy už nemáte nič spoločné s demokraciou, ak súhlasíte s tým, aby RTVS cenzurovala hlas 210-tisíc voličov Ľudovej strany Naše Slovensko. A potom ak máme hľadať nejaké riešenie, dobre, všetkým voličom Ľudovej strany Naše Slovensko odpustite platenie koncesionárskych poplatkov, odpustite im to, pretože oni nemajú jediný zákonný dôvod, aby to platili. A tu nejde len teraz o reláciu O 5 minút 12, máte relácie v Slovenskom rozhlase, iné politické relácie, máte správy RTVS, kde sú účelovo naši politici cenzurovaní alebo vykresľovaní len v tom najhoršom svetle. Ale naši voliči si aj napriek tomu povinne zo zákona musia plniť úlohu v podobe platenia koncesionárskych poplatkov. Tak na čo sa tu hráme, na akú demokraciu? Z toho dôvodu ja jednoznačne podporím návrh zákona, aby sa koncesionárske poplatky zrušili, budem robiť všetko pre to, aby sa celý tento proces v RTVS nejakým spôsobom reštartoval a aby pán Rezník konečne začal byť chlapom, keď to nedokáže, a dal priestor riadne zvolenej parlamentnej politickej strane, pretože táto cenzúra už nikoho nebaví, táto do očí bijúca cenzúra už nemôže byť nazývaná demokraciou. A celkovo aj keď sa jedná o nejaké iné relácie, projekty a veci, ktoré robí RTVS, tak tam nenájdeme ani nejaký odtieň objektivity. Či už reportuje napríklad o vojne na Ukrajine, o občianskej vojne, kde to stále reportuje jednostranne, alebo o zahraničnej politike Spojených štátov neustále jednostranne, alebo neustále vykresľuje Rusko ako najväčšieho nepriateľa Európy, Slovenskej republiky, stále, stále jednostranne a vždy musí plniť ten správny názor. Ja už mám taký pocit mnohokrát, že medzi RTVS a všetkými tými ostatnými liberálnymi médiami, ktoré sa ani ale netaja, že sú libera..., že nie sú liberálne, oni to hovoria otvorene a sú vlastne len určitými súkromnými osobami, to znamená nemusia predstierať nejakú objektivitu, lebo jednoducho sú, nie sú štátny subjekt, nie sú platené z daní občanov Slovenskej republiky, že tam už nie je rozdiel, pretože medzi názormi, ktoré prejavuje RTVS, a tí ostatní, ostatné médiá, tam už jednoducho naozaj nenájdeme rozdiel. A úplnou bombastickou vecou je, keď sa na vás z televízií smeje človek, ako je Michal Havran, a vy si musíte uvedomiť, že vy ho platíte. On si tam napozýva do tej televíznej debaty vždy jednostranne orientovaných ľudí, prípadne taký, taký štýl, že asi troch jednostranne orientovaných a jedného, ktorého musíme zničiť v rámci tej presilovky, a propagujú sa tam úchylné veci, liberálne hodnoty, teraz tam mal minule nejakého transformer, neviem čo, človeka, ktorý tam bol v podprsenke, a vy to všetko platíte. A čo je úplne najlepšie, tak tento Michal Havran v rámci objektivity podpíše vznik strany Progresívne Slovensko, to znamená, on sa objektivitou, na objektivitu ani nehrá. Michal Havran, ktorý útočí na ľudí, prezýva ich, uráža ich, pána farára Kuffu nazve cirkusantom a posiela ho do cirkusu, ale všetci občania ho musia aj naďalej platiť. Toto je objektivita, akú nám ukazuje RTVS. A ja sa pýtam pána Rezníka, čo je za tým, že tam tohto človeka, lebo nechcem byť vulgárny v tomto pléne, čo je za tým, že ho tam stále držíte. Veď on už sa nehrá na objektivitu, on nespĺňa žiadne zá..., zo zákonných kritérií a stále ho občania musia platiť a toto všetko RTVS robí a aj naďalej sa tu hráme na nejakú zákonnosť, objektivitu, demokraciu, som rád, že pán Dostál odchádza, bude sa mi lepšie rozprávať, hráme sa tu na veľkolepé hodnoty, na nejakú grandióznosť. Takže určite podporíme návrh na zrušenie koncesionárskych poplatkoch, lebo to, čo predvádza RTVS nielen pod vedením pána Miku, ale, zdôrazňujem, aj pod vedením pána Rezníka, nemá nič spoločné so zákonom a je urážkou, naozaj urážkou 210-tisíc voličov Ľudovej strany Naše Slovensko. Ďakujem.